Foto: Mark Duncan/AP AQSh mamlakatga Argentina va Braziliyadan keltiriladigan po‘lat va alyuminiyga kiritilgan bojlarni qayta tiklamoqda. "AQShga Braziliya va Argentinadan keltiriladigan barcha po‘lat va alyuminiyga nisbatan tariflarni zudlik bilan qayta tiklayman", - deb yozdi AQSh prezidenti Donald Tramp o‘z tvitterida. Tramp bu mamlakatlarning milliy valutalari qadrsizlanayotganligidan norozi ekanligini, bu holat ularning AQShga yetkazadigan mahsulotlari raqobatbardoshligini oshirayotganini bildirdi. Bloomberg agentligining xabar berishicha, yanvar-oktabr oylarida Braziliya AQShga po‘lat yetkazib beruvchilar ro‘yxatida ikkinchi o‘rinni egalladi. Import umumiy hajmida Braziliyaning ulushi 17, Argentinaning ulushi 0,5 foizni tashkil etgan.